ธปท.การันตีอสังหาฯไปได้ยังไม่ร้อนแรง
ธปท.เผยภาคธุรกิจอสังหาริมทรัพย์ยังไม่น่าห่วง ชี้โตได้ดีจากกำลังซื้อที่ดีขึ้นของประชาชน แต่ยังไม่ไว้วางใจยังต้องติดตามใกล้ชิด
15 ม.ค. 2556

ธปท.เผยภาคธุรกิจอสังหาริมทรัพย์ยังไม่น่าห่วง ชี้โตได้ดีจากกำลังซื้อที่ดีขึ้นของประชาชน แต่ยังไม่ไว้วางใจยังต้องติดตามใกล้ชิด 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า เท่าที่ติดตามดูภาวะการขยายตัวในภาคธุรกิจอสังหาริมทรัพย์ในขณะนี้ ยังไม่พบความผิดปกติ หรือความร้อนแรงจนเกินไป แม้ว่าในช่วงนี้จะมีการโครงการอสังหาริมทรัพย์เปิดใหม่อยู่จำนวนมากก็ตาม แต่ภาวะการเติบโตยังถือว่าปกติ ยังไม่มีอะไรน่าห่วง อย่างไรก็ตาม ธปท.ยังจำเป็นต้องติดตามเรื่องนี้ต่อไป
“ภาคอสังหาริมทรัพย์ตอนนี้ยังปกติ ไม่มีอะไรผิดปกติเข้าขั้นที่ต้องเป็นห่วงมาก เพราะระยะหลังๆ มานี้ ประชาชนเองก็มีรายได้เพิ่มขึ้น จากมาตรการต่างๆ ของภาครัฐทำให้กำลังซื้อก็ค่อนข้างจะเข้มแข็งตลาดจึงยังเติบโตได้ต่อเนื่อง” นายประสาร กล่าว
ทั้งนี้ ตั้งแต่วันที่ 1 ม.ค. 2556 ธปท.ได้นำหลักเกณฑ์มาตรการกำหนดอัตราส่วนเงินให้สินเชื่อต่อมูลค่าหลักประกัน (Loan to Value : LTV ratio) สำหรับที่อยู่อาศัยแนวราบ เช่น บ้านเดี่ยว บ้านแฝด ทาวน์เฮาส์ ที่ระดับ 95% มาบังคับใช้ ซึ่งทำให้ผู้บริโภคไม่สามารถยื่นขอสินเชื่อบ้านราคาต่ำกว่า 10 ล้านบาท ได้เต็มจำนวน
หลักเกณฑ์ควบคุมสินเชื่อบ้านมาใช้จะไม่สร้างปัญหาให้ผู้กู้ซื้อบ้าน เพราะกำหนดให้ผู้กู้ต้องมีเงินดาวน์ 5% ส่วนที่เหลืออีก 95% กู้เงินกับธนาคารพาณิชย์ได้ ซึ่งจะช่วยให้ประชาชนรู้จักการออมก่อนใช้
ก่อนหน้านี้ นายชัยรัตน์ ธรรมพีร ประธานเจ้าหน้าที่บริหาร บริษัท พรีบิลท์ กล่าวว่า แนวโน้มราคาอสังหาริมทรัพย์ในปีนี้จะขยับขึ้น5-10% จากต้นทุนทุกด้าน ที่ขณะนี้ขยับขึ้นทั้งหมด ทั้งราคาวัสดุก่อสร้าง ค่าแรงงาน ที่ดิน โดยเฉพาะแรงงานมีสัดส่วนถึง 30% ของต้นทุนทั้งหมด การปรับขึ้นเป็น 300 บาทต่อวัน ส่งผลให้ต้นทุนขยับขึ้น 10% ซึ่งได้บวกเข้าไปในราคาจำหน่ายด้วย 
ขณะที่ ธปท.มีแนวโน้มจะคุมเข้มสินเชื่ออสังหาริมทรัพย์มากขึ้น จะกระทบกับผู้ประกอบการรายเล็ก ที่มีสายป่านไม่ยาว